
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 23 aprilie 2014               

Pl-x 147/2014                  


AVIZ
asupra propunerii legislative privind modificarea Legii nr. 152/1998, înființarea Agenției Naționale pentru Locuințe
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Legii nr. 152/1998, înființarea Agenției Naționale pentru Locuințe, trimisă cu adresa nr. Pl x 147 din 31 martie 2014 şi înregistrată cu nr. 4c-11/368  din 1 aprilie 2014.

Conform dispoziţiilor art.75 alin.(1) din Constituţia României, republicată şi ale art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins iniţiativa legislativă în şedinţa din 24 martie 2014.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 23 aprilie 2014.

Propunerea legislativă are ca obiect de reglementare modificarea Legii nr. 152/1998 privind înființarea Agenției Naționale pentru Locuințe, republicată, cu modificările și completările ulterioare, în sensul ca vânzarea către titularii contractelor de închiriere a locuințelor pentru tineri, destinate închirierii, să nu se mai facă cu achitarea integrală – din surse proprii ale beneficiarului și/sau din credite contractate de la instituțiile bancare – a prețului la data încheierii contractului de vânzare, cu plata prețului în rate lunare, a căror valoare minimă să fie de 450 lei, pe o perioadă de 25-30 de ani, direct către ANL.
Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 1185  din 29 octombrie 2013, precum şi punctul de vedere al Guvernului României.
Cu ocazia dezbaterilor s-a constatat că finanțarea programului guvernamental pentru construcția de locuințe pentru tineri, destinate închirierii se asigură de la bugetul de stat și din credite externe acordate de Banca de Dezvoltare a Consiliului Europei (BDCE), în baza unui Acord de împrumut semnat cu Guvernul României și ratificat de Parlament. În acest context, s-a apreciat că pentru acordarea împrumutului, BDCE a impus anumite condiții de dezvoltare a programului, condiții care nu pot fi schimbate fără acordul expres al acesteia, sub sancțiunea sistării împrumutului și rambursării imediate a tuturor sumelor împrumutate. De asemenea, s-a apreciat că Agenția Națională pentru Locuințe nu se poate transforma într-o instituție care acordă credite fără să intre în procedurile monitorizate de Banca Națională a României, mai ales având în vedere că fondul de locuințe pentru tineri a fost finanțat din bugetul de stat.

În urma dezbaterilor, Comisia juridică, de disciplină şi imunităţi a hotărât, cu majoritate  de voturi (2 voturi împotrivă), avizarea negativă a acestei iniţiative legislative. 
În raport de obiectul şi conţinutul reglementării, propunerea legislativă  face parte din categoria legilor ordinare. 
             VICEPREŞEDINTE,                           SECRETAR,

            Ciprian Nicolae NICA               Theodor-Cătălin NICOLESCU

Consilier parlamentar, Paul Şerban

